# Héctor Efraín Trujillo Aldana

Héctor Efraín Trujillo Aldana (San Francisco, El Petén, Guatemala, 9 de novembre de 1953), més conegut com a Héctor Trujillo, és un advocat, notari, jutge i dirigent esportiu guatemalenc. Entre molts altres càrrecs, va ser magistrat suplent de la Corte de Constitucionalidad (1999 – 2001) i secretari general de la Federació Nacional de Futbol de Guatemala (Fenafutg) de 2009 a 2015.
A finals de 2015 va ser acusat de corrupció pel Departament de Justícia dels Estats Units en el conegut com a Cas Fifagate. Va ser detingut a Florida i deixat en llibertat sota fiança de quatre milions de dòlars, dels quals 650.000 en efectiu, i arrest domiciliari a l'àrea de Nova Jersey. L'octubre de 2017 va ser condemnat a vuit mesos de presó i 415.000 dòlars d'indemnització a favor de la Fenafutg.
El maig de 2018 va ser inhabilitat a perpetuïtat per la FIFA i sancionat amb una multa de 200.000 francs suïssos.

## Trajectòria

Héctor Trujillo va estudiar al Instituto Normal Mixto Rafael Aqueche i va exercir de mestre d'educació primària de 1967 a 1972.
El 1983 va obtenir els títols d'advocat i notari a la Facultad de Ciencias Jurídicas y Sociales de la Universidad San Carlos de Guatemala.
De 1986 a 1990 va ser diputat suplent al congrés de la República de Guatemala.
De 1999 a 2001 va ser magistrat suplent de la Corte de Constitucionalidad.
De 2009 a 2015 va ser el secretari general de la Federació Nacional de Futbol de Guatemala.

## Fifagate

El 3 de desembre de 2015, Héctor Trujillo va ser un dels setze imputats addicionals per la justícia nord-americana en la segona gran relació d'implicats en el denominat Cas Fifagate. Se l'acusava d'associació il·lícita i frau electrònic.
El 4 de desembre de 2015, va ser detingut per l'FBI a bord d'un creuer a Port Canaveral (Florida) quan es dirigia de vacances amb la família al Walt Disney World Resort.
El 8 de gener de 2016, es va declarar no culpable i va ser deixat en llibertat, a l'espera de judici, sota fiança de quatre milions de dòlars, dels quals 650.000 en efectiu, i arrest domiciliari a l'àrea de Nova Jersey
El 2 de juny de 2017, Trujillo es va declarar culpable de conspiració per a delinquir i frau electrònic. També va acceptar la restitució de 175.000 dòlars. Segons la fiscalia de Brooklyn (Nova York), Trujillo hauria acceptat centenars de milers de dòlars en suborns a canvi d'exercir la seva influència com a secretari general de la Fenafutg per adjudicar contractes a Media World, una empresa de màrqueting esportiu radicada a l'estat de Florida, pels drets dels partits classificatoris de la selecció de futbol de Guatemala per a les edicions dels Mundials de 2018 i 2022.
El 8 de maig de 2018, el Comitè d'Ètica de la FIFA el va inhabilitar a perpetuïtat per a exercir qualsevol activitat relacionada amb el món del futbol per considerar-lo culpable d'haver infringit l'article 21 (suborn i corrupció) del codi ètic de la Fifa. També se li va imposar una multa de 200.000 francs suïssos.
El 25 d'octubre de 2017, Trujillo va ser condemnat a 8 mesos de presó i a pagar una indemnització de 415.000 dòlars a la Federació Nacional de Futbol de Guatemala. La jutgessa Pamela K. Chen va declarar, en anunciar la sentència, que aquesta hagués pogut ser més greu, però que havia tingut en compte, entre altres consideracions, la seva avançada edat. Trujillo s'havia compromès, en declarar-se culpable, que no apel·laria qualsevol sentència inferior a quatre anys.
Héctor Trujillo va ser el primer sentenciat d'entre els més de quaranta encausats en el gran escàndol de corrupció conegut com a Cas Fifagate.

## Referències

* 1 2 «Curriculum Vitae Héctor Efraín Trujillo Aldana (electo magistrado suplente de la CC)» (en castellà). Revista Guatemala, 01-03-2011. [Consulta: 26 maig 2019].
* ↑ «Los 16 dirigentes latinoamericanos de FIFA que acaban de ser acusados de corrupción por Estados Unidos» (en castellà). BBC Mundo, 03-12-2015. [Consulta: 5 abril 2019].
* ↑ «The United States Attorney Charges» (pdf) (en anglès). The US Department of Justice, 25-11-2015. [Consulta: 2 maig 2019].
* ↑ AFP, Agencia. «Héctor Trujillo saldría libre en EE.UU. si paga fianza de Q30 millones» (en castellà). Soy502, 07-01-2016. [Consulta: 5 abril 2019].
* 1 2 «Caso Fifa | Héctor Trujillo se sentenciado a ocho meses de cárcel y al pago de US$415 mil» (en castellà). Prensa Libre (Guatemala), 25-10-2017. [Consulta: 5 abril 2019].
* ↑ «FIFA inhabilita a Héctor Trujillo, exsecretario general Federación Guatemala» (en castellà). La Vanguardia, 08-05-2018. [Consulta: 5 abril 2019].
* ↑ «Victim Statement and Request for Restitution» (pdf) (en anglès). Attorneys for FIFA, 15-03-2016. [Consulta: 22 juny 2020].
* ↑ «Sixteen Additional FIFA Officials Indicted for Racketeering Conspiracy and Corruption» (en anglès). The US Department of Justice, 03-12-2015. [Consulta: 5 abril 2019].
* ↑ Romera, Javier; Díaz, Eva. «Exdirectivos de Mediapro pagaron 3,5 millones en sobornos vía Panamá» (en castellà). El Economista, 12-12-2015. [Consulta: 5 abril 2019].
* ↑ «FIFAgate: detenido alto directivo del Fútbol de Guatemala» (en castellà). DW, 04-12-2015. [Consulta: 5 abril 2019].
* ↑ «Trujillo se declara inocente» (en castellà). La Red (Guatemala), 01-01-2016. Arxivat de l'original el 5 d’abril 2019. [Consulta: 5 abril 2019].
* ↑ «Former General Secretary Of Guatemalan Soccer Federation Pleads Guilty To Wire Fraud Charges» (en anglès). The US Department of Justice, 02-06-2017. [Consulta: 5 abril 2019].
* ↑ «Sports Marketing Bribery Schemes» (en anglès). The US Department of Justice. [Consulta: 1r maig 2019].
* ↑ «El órgano de decisión de la Comisión de Ética independiente inhabilita a Héctor Trujillo» (en castellà). FIFA, 08-05-2018. Arxivat de l'original el 5 d’abril 2019. [Consulta: 5 abril 2019].
* ↑ «Former Guatemalan Soccer Official Sentenced to 8 Months' Imprisonment For Pocketing Bribes and Kickbacks» (en anglès). The US Department of Justice, 25-10-2017. [Consulta: 5 abril 2019].
* 1 2 Ruiz, Rebecca R. «Un guatemalteco es el primer sentenciado por el caso de corrupción en la FIFA» (en castellà). The New York Times, 26-10-2017. [Consulta: 5 abril 2019].